МОТИВИ

към проект на Закон за изменение и допълнение на Кодекса на търговското корабоплаване
Законопроектът е изготвен в изпълнение на мярка № 74 от Плана за действие за 2026  г. с мерките, произтичащи от членството на Република България в Европейския съюз, приет с Решение № 84 на Министерския съвет от 2026 г., и е включен под № 4 в Законодателната програма на Министерския съвет за периода юли – декември 2026 г., приета с Решение  № 577 на Министерския съвет от 2026 г.
Целите на предложеното изменение и допълнение на Кодекса на търговското корабоплаване (КТК) са насочени към: 1) въвеждане в българското законодателство на изисквания на Директива (ЕС) 2024/3017 на Европейския парламент и на Съвета от 27 ноември 2024  г. за изменение на Директива 2009/18/ЕО на Европейския парламент и на Съвета за определяне на основните принципи, които уреждат разследването на произшествия в областта на морския транспорт и за отмяна на Регламент (ЕС) № 1286/2011 на Комисията (ОВ, L 2024/3017 от 6 декември 2024 г.) (Директива  (ЕС) 2024/3017); 2)  осигуряване на пълно съответствие на закона с изискванията на Директива (ЕС) 2024/3100 на Европейския парламент и на Съвета от 27 ноември 2024 г. за изменение на Директива  2009/21/ЕО относно спазването на изискванията за държавата на знамето (ОВ, L 2024/3100 от 16 декември 2024 г.) (Директива  (ЕС) 2024/3100); 3) повишаване на ефективността на контрола и актуализиране на размерите на глобите и имуществените санкции в глава осемнадесета „Административнонаказателни разпоредби“ в съответствие с изискванията на Закона за въвеждане на еврото в Република България и с оглед на натрупания опит при прилагането им; 4) прецизиране на текста на чл. 63, ал. 3 и превалутиране в евро на размера на обезщетенията в чл. 177 и чл. 216.
В съответствие с посочените цели са обособени четири групи нормативни промени. В първа група са включени предложените промени във връзка с въвеждане на изисквания на Директива (ЕС) 2024/3017. Това е необходимо, тъй като в закона се съдържат разпоредби, с които са въведени изисквания на Директива 2009/18/ЕО на Европейския парламент и на Съвета от 23 април 2009 г. за определяне на основните принципи, които уреждат разследването на произшествия в областта на морския транспорт, и за изменение на Директива 1999/35/ЕО на Съвета и Директива 2002/59/ЕО на Европейския парламент и на Съвета (ОВ L 131, 28.5.2009 г.) (Директива 2009/18/ЕО).
Част от изискванията на Директива 2009/18/ЕО са въведени в чл. 79 от КТК, който регламентира разследването на морски произшествия и инциденти. В останалата си част изискванията на Директива 2009/18/ЕО са въведени в националното законодателство с разпоредби на подзаконови нормативни актове – Наредба № 23 от 24 октомври 2011 г. за докладване и разследване на морски произшествия и инциденти (обн., ДВ, бр. 87 от 2011  г.) (Наредба № 23) и Правилник за дейността, структурата и организацията на Националния борд за разследване на произшествия във въздушния, водния и железопътния транспорт, приет с Постановление № 6 на Министерския съвет от 2020 г. (обн., ДВ, бр. 7 от 2020 г.).
Провеждането на безпристрастни разследвания на безопасността при морски произшествия и инциденти е от изключително значение с оглед установяването на обстоятелствата и причините за настъпването на такива произшествия или инциденти. Съгласно чл. 79, ал. 1 от КТК разследването се извършва от инспектори по разследването - служители в Националния борд за разследване на произшествия във въздушния, водния и железопътния транспорт и има за цел да съдейства за повишаване на безопасността на морския транспорт и за предотвратяване на морски произшествия.
Директива (ЕС) 2024/3017 изменя Директива 2009/18/ЕО, като цели да осигури: 1) защита на риболовните кораби, техният екипаж и околната среда, като разширява приложното поле на изискванията на Директива 2009/18/ЕО във връзка с въвеждане на изискване за разследване на много тежки морски произшествия на риболовни кораби с дължина под 15 метра; 2) прецизиране на терминология, така че органите за разследване на произшествия да могат да разследват произшествия своевременно и по хармонизиран начин, за да се гарантира яснота и последователност на разследването; 3) увеличаване на капацитета на органите за разследване на произшествия за навременно докладване по експертен и независим начин; 4) актуализиране на препратки към правото на Европейския съюз и изискванията на Международната морска организация.
С § 4 от проекта се предлагат следните нормативни промени във връзка с въвеждане на изисквания на Директива (ЕС) 2024/3017: 1) отмяна на текста на чл. 79, ал. 4, т. 4, който предвижда, че не се извършва разследване във връзка с безопасността на морски произшествия и инциденти, които засягат риболовни кораби с дължина до 15 метра; 2) изменение на чл. 79, ал. 5, с което се предвижда разследването на много тежки морски произшествия на риболовни кораби с дължина под 15 метра; 3) допълнение на чл. 79, ал. 9 и ал. 12, във връзка с осигуряване на възможност за използване за целите на разследването на данни от опростено устройство за записване на данните от пътуване (S-VDR) и други документи, изготвени по време на разследването във връзка с безопасността; 4) прецизиране на чл. 79, ал. 10 във връзка с публикуването на изготвените доклади за разследване на произшествия на интернет страницата на Националния борд за разследване на произшествия във въздушния, водния и железопътния транспорт; 5) отмяна на отпадналото от употреба понятие „тежко морско произшествие“ в § 1а, т. 44 от Допълнителните разпоредби. Понятието „тежко морско произшествие“ е използвано в отменения Кодекс за разследване на морски произшествия и инциденти, приет с Резолюция A.849(20) от 27 ноември 1997 г. на Асамблеята на Международната морска организация, но не се употребява в действащия Кодекс за разследване на морски произшествия и инциденти, приет с Резолюция MSC.255 (84) от 16 май 2008 г. на Комитета по морска безопасност на Международната морска организация (обн., ДВ, бр. 98 от 2020 г.).
Във втора група са включени предложените промени във връзка с въвеждане на изисквания на Директива (ЕС) 2024/3100. Това е необходимо, тъй като в закона се съдържат разпоредби, с които са въведени изисквания на Директива 2009/21/ЕО на Европейския парламент и на Съвета от 23 април 2009 г. относно спазването на изискванията за държавата на знамето (ОВ L 131, 28.5.2009 г.) (Директива 2009/21/ЕО).
Директива 2009/21/ЕО има две основни цели, а именно да гарантира, че: 1) корабите, плаващи под знамето на държава - членка на Европейския съюз (ЕС), отговарят на всички изисквания за безопасност на корабоплаването и предотвратяване на замърсяването от кораби и са годни за експлоатация; 2) държавите - членки на ЕС разполагат с подходящи ресурси, за да изпълняват правилно, ефективно и последователно задълженията си като държави на знамето.
Част от изискванията на Директива 2009/21/ЕО са въведени в КТК, по-специално това са изискванията относно: 1) извършване на контрол на корабите от държавата на знамето по чл. 362, ал. 1, т. 1 от КТК; 2) регламентиране на реда за пускане в експлоатация на кораб по чл. 72 от КТК; 3) прилагане на съпътстващи мерки по чл. 372а от КТК; 4) координиране на извършването на одит по чл. 7, ал. 3 от КТК; 5) поддържане на система за управление на качеството по чл. 360, ал. 7 от КТК. В останалата си част изискванията на Директива 2009/21/ЕО са въведени в националното законодателство с разпоредби на подзаконови нормативни актове – Наредба № 11 от 26 април 2004  г. за прегледите на корабите и корабопритежателите (обн., ДВ, бр. 52 от 2004 г.) и Устройствен правилник на Изпълнителна агенция „Морска администрация“, приет с Постановление № 106 на Министерския съвет от 2015 г. (обн., ДВ, бр. 33 от 2015 г.).
Директива (ЕС) 2024/3100 изменя Директива 2009/21/ЕО, като цели да осигури: 1) правилно прилагане на приложимите международни изисквания, по-специално по отношение на прилагането на изискванията на Кодекса за прилагане на задължителните инструменти на ИМО (ІІІ code), приет с Резолюция А.1070(28) на Асамблеята на Международната морска организация на 4 декември 2013 г., в сила за Република България от 28 февруари 2018 г. (обн., ДВ, бр. 97 от 2018 г.); 2) извършване на контролни проверки на корабите и ефективен надзор и мониторинг на признати организации; 3) осигуряване на по-широко внедряване на цифрови решения, по-специално, осигуряване на докладването, използването и споделянето на електронни свидетелства, които са оперативно съвместими с базите данни, поддържани от Европейската агенция по морска безопасност; 4) засилено сътрудничество и изграждане на капацитет и обучение на контролните органи. 
С § 3 от проекта се предлагат следните нормативни промени във връзка с въвеждане на изисквания на Директива (ЕС) 2024/3100: 1) допълнение на чл. 73, уреждащ реда за извършване на прегледи на корабите, с изрично посочване на лицата по смисъла на чл. 3, б. „з“ от Директива (ЕС) 2024/3100, които извършват прегледите; 2) изменение на легалната дефиниция на понятието „сървейьр“ по §  1а, т. 11 от Допълнителните разпоредби в пълно съответствие с определението в чл. 3, б. „з“ от Директива (ЕС) 2024/3100. По отношение на използвания термин „контролъор“ в българския официален превод на Директива (ЕС) 2024/3100 се отчита, че същият е неточен превод на вече утвърденото и широко използвано в практиката понятие „сървейьр“. Поради това е възприет терминът „сървейьр“, който съответства на понятието в официалния превод на Директива (ЕС) 2024/3100 на английски език.; 3) прецизиране на понятия във връзка с осигуряване на по-широко внедряване на цифрови решения. С  § 30 от проекта се предлага навсякъде думите „регистрови книги“ да се заменят с „регистри“ с оглед използването на електронни регистри, поддържани от Изпълнителна агенция „Морска администрация“. В тази връзка е и предложената с § 1 от проекта редакционна промяна в заглавието на Глава втора, Раздел  II, което се изменя от „Регистрови книги“ на „Регистри“. В останалата си част изискванията на Директива (ЕС) 2024/3100 се предвижда да бъдат въведени на съответното систематично място в подзаконовата нормативна уредба.
В трета група са включени промени във връзка с повишаване на ефективността на извършвания контрол и актуализиране на размерите на глобите и имуществените санкции в глава осемнадесета „Административнонаказателни разпоредби“. По отношение на част от предвидените наказания за административни нарушения (чл.  374, ал.  1, чл. 375, чл. 376, чл. 378, чл. 380 и чл. 381 от КТК) се предлага да бъдат увеличени размерите на наказанието. В съответствие с изискванията на Закона за въвеждане на еврото в Република България се предлага да се извърши превалутиране в евро на размерите на глобите и имуществените санкции. 
С оглед на натрупаната административна практика е отчетена необходимост от въвеждане на състав при повторност на нарушението по чл. 374, ал. 1 от КТК. Повторното извършване на нарушението означава, че първоначално наложената санкция не е постигнала необходимото  превантивно въздействие. При нарушението на правилата за безопасност на корабоплаването и/или опазване на околната среда от замърсяване повторното нарушение има особено значение поради характера на охраняваните обществени отношения. Липсата в действащия текст на по-тежка мярка при повторност на нарушението води до еднакво санкциониране при еднократно нарушение и при устойчиво неспазване на установените изисквания. Въвеждането на състав при повторност на нарушението цели да засили възпиращото действие на глобата или санкцията, като ясно се разграничи инцидентното нарушение от последващо неспазване на същото изискване. С § 9 от проекта се предлага при повторно нарушение по чл. 374, ал. 1, да се налагат глоба или имуществена санкция в двоен размер на първоначално наложената.
В съответствие с практиките в други държави- членки на Европейския съюз (Гърция, Румъния, Германия, Малта и други) се предлага увеличаване на размера на глобата по чл.  375, ал. 1 от КТК, която се налага на член на екипаж на кораб, който изпълнява служебните си задължения с концентрация на алкохол в дъха повече от 0,25 mg/l или в кръвта повече от 0,5 на хиляда или под въздействието на наркотични вещества или техните аналози. С § 15, т. 1 от проекта се предлага увеличаване на размера на глобата от 200 лв., съответно на  250 евро, а в случаите на повторно нарушение – увеличаване на размера на глобата от 500 лв. на 500 евро. С оглед превенция на рискове за корабоплаването, възникващи в резултат на управление на джетове и други плавателни съдове от водачи в нетрезво състояние, се предлага въвеждането на нов състав, предвиждащ налагане на глоба в размер от 250 евро на водач, който управлява плавателен съд с концентрация на алкохол в дъха повече от 0,25 mg/l или в кръвта повече от 0,5 на хиляда или под въздействието на наркотични вещества или техните аналози (§ 15, т. 2 от проекта). 
На следващо място се предлага съществено увеличение на размера на глобата по чл.  376 от КТК, която се налага на капитан на кораб, пилот или член на екипаж, който по време на изпълнение на служебните си задължения виновно предизвика корабокрушение или авария на кораба. Размерът на глобата от 200 до 1000 лв. в действащия текст ограничава възможността наказващият орган да приложи правилно принципа за индивидуализация на наказанието. Необходимо е въвеждането на по-широк диапазон на размера на наказанието с оглед отчитане на характера на аварията, създадения риск, настъпилите последици и степента на отговорност на нарушителя за виновно предизвикване на корабокрушение или авария на кораб. В тази връзка са проучени практиките в други държави-членки на Европейския съюз (Румъния, Хърватия, Франция, Малта, Австрия и други), като е установено, че същите предвиждат значително по-висока долна и горна граница на наказанието. С §  16 от проекта се предлага размерът на глобата да бъде увеличен, като се предвиди глоба в размер от 1000 до 4 500 евро.
С оглед на натрупаната административна практика се предлага увеличаване на размера на наказанието по чл. 378 от КТК за нарушаване на разпорежданията на капитана на пристанището, които са непосредствен механизъм за осигуряване безопасността на корабоплаването в конкретния пристанищен район. Размерът на глобата от 50 до 1000 лв. при първо нарушение, определен в действащия текст на чл. 378, ал. 1, не съответства на значението на охраняваните отношения и на практиките в други държави-членки на Европейския съюз, особено когато адресатите са професионални морски лица, от които се очаква познаване и спазване на приложимите изисквания. В тази връзка са проучени практиките в други държави-членки на Европейския съюз (Австрия, Кипър, Румъния, Гърция и други), като е установено, че минималният размер на глобата е не по-малко от 100 евро. С § 18, т. 1 от проекта се предлага да се предвиди глоба по чл. 378, ал. 1 от 100 до 1000 евро при първо нарушение. Размерът на наказанието по чл. 378, ал. 2 за виновно допускане корабът да плава в нарушение на изискванията за безопасност и опазване на околната среда от замърсяване също е необходимо да бъде увеличен. При този характер на нарушението долна граница на размера на глобата от 500 лв. не съответства в достатъчна степен на значимостта на охраняваните обществени отношения и не позволява адекватна санкционна реакция, а горната граница на размера на глобата от 5000 лв. е значително по-ниска от определената в практиките в други държави-членки на Европейския съюз (Австрия, Кипър, Румъния, Гърция и други). С § 18, т. 2 от проекта се предлага размерът на глобата в чл. 378, ал. 2 да бъде увеличен от 500 до 3000 евро. С § 18, т. 1, 3- 5 от проекта е предвидено и съответно увеличение на размера на глобите при повторно нарушение по ал. 1, 3 и 4.
Отчетена е необходимост и от увеличаване на размерите на наказанието по чл. 380 КТК. В съответствие с практиките в други държави-членки на Европейския съюз (Италия, Австрия, Гърция и други) се предвижда увеличение на размерите на глобата и имуществената санкция по чл. 380, ал. 1 за наемане на работа на кораб на лице, непритежаващо изискваната за тази длъжност правоспособност, или  управление кораб или изпълнение на друга длъжност на кораб, без изискваната за това правоспособност. В тези случаи е взето предвид обстоятелството, че нарушението може да носи пряка икономическа облага за корабопритежателя, обусловено и от стремеж за намаляване на разходите за екипаж, поради което санкцията следва да бъде определена в размер, който да не позволява неспазването на изискванията за правоспособност да се възприема като икономически по-изгодно от тяхното изпълнение. Предвиденият към момента диапазон на размера на санкцията от 500 до 5000 лв. не осигурява във всички случаи необходимата съразмерност спрямо характера на нарушението и риска, който то може да създаде. С §  20, т. 1 от проекта се предлага размерът на глобата или имуществената санкция по чл. 380, ал. 1 да бъде увеличен, съответно в размер от 500 до 5 000 евро. Предвидената в действащия текст на чл.  380, ал. 3 глоба от 50 до 250 лв. също е явно несъответстваща на характера на нарушението. Нарушението от капитана на правилата за предпазване от сблъскване, крайбрежно плаване, плаване по река Дунав или в пристанищните акватории засяга правила, чието непосредствено предназначение е предотвратяването на произшествия и осигуряването на безопасното корабоплаване. По аналогия с практиките в други държави-членки на Европейския съюз (Германия, Гърция, Румъния и други) е необходимо да се увеличи съществено диапазона по чл. 380, ал. 3 между долната и горната граница на наказанието. С §  20, т. 3 от проекта се предлага размерът на глобата по чл. 380, ал. 3 да бъде увеличен в размер от 200 до 5 000 евро.
С оглед на натрупаната административна практика е отчетено, че предвидената в чл.  381, ал. 1 санкция в размер от 20 до 500 лв. за нарушаване на други разпоредби на кодекса, не осигурява в достатъчна степен превантивно и възпиращо въздействие. Предвидената санкция в размер от 10 до 250 лв., която се налага по чл. 381, ал.  2 за неизпълнение или нарушаване на законно разпореждане на Изпълнителна агенция „Морска администрация“, също е отчетено, че не съответства на значението на тези разпореждания и не осигурява достатъчен възпиращ ефект при тяхното съзнателно неизпълнение. Разпорежданията, издавани в рамките на законово предоставените контролни правомощия на Изпълнителна агенция „Морска администрация“, представляват основен способ за своевременна реакция при конкретни обстоятелства, включително когато е необходимо предприемането на своевременни действия за осигуряване безопасността на корабоплаването, предотвратяване или ограничаване на опасност или изпълнение на установени изисквания. С §  21 от проекта се предлага увеличаване на предвидените глоба и имуществена санкция до размер от 20 до 500 евро по ал. 1 и съответно до размер от 10 до 250 евро по ал. 2, а размерът на предвидените глоба и имуществена санкция по ал. 3 се превалутира в евро. С  предложената ал. 4 се предвижда изрично, че възлагането на дейности по управлението и експлоатацията на кораби на трети лица не освобождава корабопритежателя от отговорността за спазване изискванията на този закон и актовете по прилагането му.  Практиката показва, че в международното корабоплаване отделни дейности по управлението и експлоатацията на кораба често се възлагат с договор на корабни мениджъри, оператори или други лица, които не притежават качеството корабопритежател по смисъла на КТК. Това създава предпоставки корабопритежателят да противопоставя на административнонаказващия орган вътрешното договорно разпределение на задълженията и да поддържа, че изпълнението на конкретното задължение е възложено на друго лице. Същевременно административнонаказателните разпоредби на КТК не предвиждат административнонаказателна отговорност за тези лица, когато не притежават качеството корабопритежател, поради което те не се явяват адресати на съответната санкционна норма. С предложената нормативна промяна се цели осигуряване на правна сигурност и ефективно санкциониране на корабопритежателя за извършено административно нарушение.
По отношение на размера на останалите глоби и имуществени санкции, които са предвидени в чл. 373, чл. 374, чл. 374а-374д, чл. 377, чл. 378, ал. 5, чл. 379, чл. 380, ал. 2, чл. 381, ал. 3, чл. 382, чл. 382а, чл. 383, чл. 383а – чл. 383в, се предлага автоматично превалутиране в евро в съответствие с изискванията на Закона за въвеждане на еврото в Република България (§ 8 -  14, § 17, § 18, т. 5, §  19, § 20, т. 2, § 21, т. 3, § 22-27 от проекта).
На следващо място, във връзка с повишаване на ефективността на извършвания контрол се предлага: 1) въвеждане на нов състав на нарушение в случаите на възпрепятстване на длъжностни лица на Изпълнителна агенция „Морска администрация“ и неоказване на необходимото им съдействие и сътрудничество при осъществяване на техните контролни правомощия. С § 28 от проекта се предвижда налагане на глоба от 100 до 1500 евро или имуществена санкция в размер от 500 до 1500 евро по новия състав на нарушение; 2) въвеждане на принудителна административна мярка с оглед преустановяване на нарушение по чл.  375, чл. 376, чл.  378, ал. 2 и 3 и чл. 380, ал. 4 посредством отнемане на свидетелството за правоспособност на нарушителя, издадено от Изпълнителна агенция „Морска администрация“, или временно ограничаване на правоспособността, когато свидетелството за правоспособност е издадено от друга държава. С § 7 от проекта се предлага отнемането или временното ограничаване на правоспособността на нарушителя да бъдат налагани до решаване на въпроса за отговорността на лицето, но за не повече от 6 месеца. Подобен подход с въвеждане на принудителна административна мярка от превантивен характер е познат както в българското законодателство, така и в практиката на други държави членки на Европейския съюз. Законът за движението по пътищата предвижда временно отнемане на свидетелството за управление до решаване на въпроса за отговорността в определени случаи, свързани с безопасността на движението по пътищата. В Германия се допуска предварително изземване на свидетелството за правоспособност на нарушителя при наличие на неотложни основания да се предполага, че ще бъде постановено неговото спиране или отнемане; при чуждестранно свидетелство ограничението се реализира чрез лишаване на лицето от правото да упражнява правата по него в рамките на германската юрисдикция и уведомяване на компетентния орган на държавата издател.
В четвърта група са включени промени, свързани с извършване на промяна в чл. 63, ал. 3 и превалутиране в евро на стойностите в чл. 177 и 216. 
С § 2 от проекта се предлага прецизиране на текста на чл. 63, ал. 3. Действащият текст допуска измерването на тонажа на морските кораби да се извършва от организации, признати съгласно чл. 73, ал. 2 от КТК. По отношение на измерването на речни кораби към момента не е предвидена такава аналогична възможност измерването да бъде извършвано от признати организации, което представлява празнота в законовата уредба. С оглед преодоляване на съществуващата празнота се предлага изменение на чл. 63, ал. 3, с което да се допусне измерването както на морски, така и на речни кораби от признати организации, оправомощени по реда на наредбата по чл. 73, ал. 3 от КТК. Предложената промяна е съобразена с необходимостта дейностите по измерване на речни кораби да бъдат възложени на признати организации, които разполагат с необходимия организационен и експертен капацитет за извършване на измерването. Предложението е съобразено с практиката в международното корабоплаване измерването на речни кораби да се възлага на признати организации и отчита, че същите разполагат със значително по-голям брой квалифицирани специалисти за извършане на дейностите по измерването. 
В съответствие с изискванията на Закона за въвеждане на еврото в Република България с § 5 от проекта се предлага превалутиране в евро на стойността на обезщетението за погинал (изгубен) корабен товар в чл. 177, а с § 6 от проекта се предлага превалутиране в евро на размера на обезщетението за липси и повреди на багажа, определено в чл. 216.
В заключителна разпоредба (§ 31 от проекта) е предвидено да бъде извършена последваща оценка на въздействието на закона в срок до 5 години от влизането в сила на същия от изпълнителния директор на Изпълнителна агенция "Морска администрация" при условията и по реда, предвидени в Закона за нормативните актове.
В изпълнение на изискванията на чл. 3, ал. 4, т. 2 от Постановление № 85 на Министерския съвет от 2007 г. за координация по въпросите на Европейския и чл.35, ал. 1, т. 3 от Устройствения правилник на Министерския съвет и на неговата администрация са изготвени две таблици за съответствие на националното законодателство с изискванията на правото на Европейския съюз (съответно с изискванията на Директива (ЕС) 2024/3017 и Директива (ЕС) 2024/3100), както и становище на Работна група 9 „Транспортна политика“ към Съвета по европейските въпроси.
Предложените промени в Кодекса на търговското корабоплаване, свързани с изпълнение на мярка № 74 от Плана за действие за 2026 г. с мерките, произтичащи от членството на Република България в Европейския съюз, приет с Решение № 84 на Министерския съвет от 2026 г., са съгласувани в рамките на Работна група 9 „Транспортна политика”.
Приемането на предлагания проект няма да окаже въздействие върху държавния бюджет. За изпълнението му не са необходими допълнителни разходи, трансфери или други плащания по бюджета на Министерството на транспорта и съобщенията или на други бюджетни организации, поради което е изготвена и към този доклад се прилага одобрена финансова обосновка съгласно Приложение № 2.2 към чл. 35, ал. 1, т. 4, буква „б” от Устройствения правилник на Министерския съвет и на неговата администрация.

В съответствие с чл. 26, ал. 2 от Закона за нормативните актове и в изпълнение на чл. 35, ал. 2, т. 7 от Устройствения правилник на Министерския съвет и на неговата администрация проектът на закон, мотивите за приемането му и частичната предварителна оценка на въздействието на проекта са публикувани за провеждане на обществени консултации на интернет страницата на Министерството на транспорта и съобщенията и в Портала за обществени консултации на Министерския съвет. На заинтересованите лица е предоставена възможност да се запознаят с проекта на закон и съпровождащите го документи и да представят писмени предложения или становища в 30-дневен срок от публикуването им. 

